Lehtikuva/Roni Rekomaa

Olemme vasta kohtaamassa ikärakenteen muutoksen kovimmat paineet ja vieläpä valmiiksi velkaisina, muistutti presidentti, ja korosti talouden toimijoiden ja päättäjien omaa esimerkkiä.

Tasavallan presidentti Sauli Niinistö avasi tiistaina vaalikauden viimeiset valtiopäivät.

– Minua on aina kiehtonut tuo ilmaisu ”valtiopäivät”, siinä on jotain perinteikästä ja juhlavaa, mutta samalla uutta odottavaa ja velvoittavaa, presidentti tunnelmoi.

Entinen valtiovarainministeri luki talouden merkkejä niin, että valo lisääntyy vauhdilla, talous kasvaa ja työttömyys vähenee.

– Tätä on kauan kipeästi odotettu. Nyt on kyettävä varjelemaan kasvua ja turvaamaan sen jatkuminen.

Hän piti ymmärrettävänä, että niukkojen vuosien ja leikkausten jälkeen on kertynyt menopaineita ja täyttämättömiä tarpeita.

ILMOITUS

– Niitä on nyt hyvä arvioida.

Samalla hän muistutti niistä elvytysajan puheista, joiden mukaan ”kasvu kyllä aikanaan hoitaa velat”.

– Jos puheet nyt nopeasti kääntyvätkin muotoon ”nyt kun on varaa lisätä menoja”, niin jää se velkaantuminen kyllä jälleen hoitamatta. Samalla yhä lähemmäksi tulee se päivä, jolloin koronnousujen myötä velkaantumisen todelliset rasitukset alkavat tuntua, Niinistö varoitti.

– Moneen kertaan on koettu, kuinka talouden käänne parempaan nopeasti tuudittaa pitämään sitä uutena normaalina, annettuna asiana tulevaisuuteen, ja elämään sen mukaisesti leveästi. Tähän harhaan ei nyt ole varaa. Olemme vasta kohtaamassa ikärakenteen muutoksen kovimmat paineet ja vieläpä valmiiksi velkaisina. On helppo julistaa malttia, mutta erityisesti talouden toimijoiden ja päättäjien kannattaa muistaa, että parhaiten puhuu itse annettu esimerkki.

Presidentille vastannut uusi puhemies Paula Risikko oli samoilla linjoilla:

– Työtä talouden vahvistamiseksi ja työllisyyden parantamiseksi pitää jatkaa. Noususuhdanne ei saa rakenteellisia ongelmiamme katoamaan. Suomi ikääntyy ja velkaantuu edelleen, meillä on edelleen aivan liian monta ihmistä vailla töitä ja asemaamme maailmanmarkkinoilla haastetaan koko ajan.

Puheensa päätteeksi Risikko poikkesi tutusta kaavasta ja onnitteli Niinistöä ja tämän puolisoa poikavauvasta:

– Ennen kaikkea, on suunnattoman hienoa käynnistää valtiopäivät toivottamalla onnea ja suojelusta uudelle tulevaisuuden tekijälle.